Papersnake/gushiwen huggingface dataset:
明堂赋
李白（唐代）

昔在天皇，告成岱宗，改元乾封，经始明堂，年纪总章。时缔构之未辑。痛威灵之遐迈。天后继作，中宗成之。因兆人之子来，崇万祀之丕业。盖天皇先天，中宗奉天。累圣纂就，鸿勋史宣。臣白美颂，恭惟述焉。其辞曰：

伊皇唐之革天创元也，我高祖乃仗大顺，赫然雷发以首之。于是横八荒，漂九阳，扫叛换，开混茫。景星耀而太阶平，虹霓灭而日月张。钦若太宗，继明重光。廓区宇以立极，缀苍颢之颓纲。淳风沕穆，鸿恩滂洋。武义烜赫于有截，仁声馺 (马沓) 乎无疆。

若乃高宗绍兴，佑统锡羡，神休旁臻，瑞物咸荐。元符剖兮地珍见，既应天以顺人，遂登封而降禅。将欲考有洛，崇明堂，惟厥功之未辑兮，乘白云于帝乡。天后勤莲辅政兮，中宗以钦明克昌。遵先轨以继作兮，扬列圣之耿光。

则使轩辕草图，羲和练日。经之营之，不彩不质。因子来于四方，岂殚税于万室。乃准水臬，攒云梁，馨玉石于陇坂，空瑰材于潇湘。巧夺神鬼，高穷昊苍。听天语之察察，拟帝居之锵锵。虽暂劳而永固兮，始圣谟于我皇。

观夫明堂之宏壮也，则突兀瞳曨，乍明乍蒙，若大古元气之结空。巃嵸颓沓，若嵬若嶪，似天阃地门之开阖。尔乃划岝峉以岳立，郁穹崇而鸿纷。冠百王而垂勋，烛万象而腾文。窙惚恍以洞启，呼嵌岩而傍分。又比乎昆山之天柱，矗九霄而垂云。

于是结构乎黄道，岧嶤乎紫微。络勾陈以缭垣，辟阊阖而启扉。峥嵘嶒嶷，粲宇宙兮光辉;崔嵬赫奕，张天地之神威。

夫其背泓黄河，垠濑清洛。太行却立，通谷前廓。远则标熊耳以作揭，豁龙门以开关。点翠彩于洪荒，洞清阴乎群山。及乎烟云卷舒，忽出乍没。岌嵩喷伊，倚日薄月。雷霆之所鼓荡，星斗之所伾扢。挐金龙之蟠蜿，挂天珠之硉矹。

势拔五岳，形张四维。轧地轴以盘根，摩天倪而创规。楼台崛岉以奔附，城阙崟岑而蔽亏。珍树翠草，含华扬蕤。目瑶井之荧荧，拖玉绳之离离。(扌致)华盖以傥漭，仰太微之参差。

拥以禁扃，横以武库。献房心以开凿，瞻少阳而举措。采殷制，酌夏步。杂以代室重屋之名，括以辰次火木之数。壮不及奢，丽不及素。层檐屹其霞矫，广厦郁以云布。掩日道，遏风路。阳乌转景而翻飞，大鹏横霄而侧度。

近则万木森下，千宫对出。熠乎光碧之堂，炅乎琼华之室。锦烂霞驳，星错波沏。飒萧寥以飕飗，窅阴郁以栉密。含佳气之青葱，吐祥烟之郁律。

九室窈窕，五闱联绵。飞楹磊砢，走栱夤缘。云楣立岌以横绮，彩桷攒栾而仰天。皓璧昼朗，朱甍晴鲜。赪栏各落，偃蹇霄汉。翠楹回合，蝉联汗漫。沓苍穹之绝垠，跨皇居之太半。远而望之，赫煌煌以辉辉，忽天旋而云昏;迫而察之，粲炳焕以照烂，倏山讹而晷换。蔑蓬壶之海楼，吞岱宗之日观。

猛虎失道，潜虬蟠梯。经通天而直上，俯长河而下低。玉女攀星于网户，金蛾纳月于璇题。藻井彩错以舒蓬，天窗赩翼而衔霓。扶标川而罔足，拟跟挂而罢跻。要离欻矐而外丧，精视冰背而中迷。

亘以复道，接乎宫掖。坌入西楼，实为昆仑。前承后疑，正仪躅以出入;九夷五狄，顺方面而来奔。

其左右也，则丹陛崿崿，彤庭煌煌，列宝鼎，敌金光。流辟雍之滔滔，像环海之汤汤。辟青阳，启总章。廓明台而布玄堂，俨以太庙，处乎中央。发号施令，采时顺方。

其阃域也，三十六户，七十二牖，度延列位，西八东九。白虎列序而躨跜，青龙承隅而蚴蟉。

其深沉奥密也，则赤熛掌火，招拒司金，灵威制阳，叶光摧阴，神斗主土，据乎其心。

若乃熠耀五色，张皇万殊，人物禽兽，奇形异模。势若飞动，瞪眄睢盱。明君暗主，忠臣烈夫。威政兴灭，表贤示愚。

于是王正孟月，朝阳登曦。天子乃施苍玉，辔苍螭，临乎青阳左个，方御瑶瑟而弹鸣丝。展乎国容，辉乎皇仪。傍瞻神台，顺观云之轨;俯对清庙，崇配天之规。钦若肸蚃，维清缉熙。崇牙树羽，荧煌葳蕤。纳六服之贡，受万年邦之籍。张龙旗与虹旌，攒 金戟与玉戚。延五更，进百辟，奉珪瓒，献琛帛。顒昂俯偻，俨容叠迹。乃洁菹醢，修粢盛，奠三牺，荐五牲，享于神灵。太祝正辞，庶官精诚。鼓大武之隐辚，张钧天之铿訇。孤竹合奏，空桑和鸣。尽六变，齐九成，群神来兮降明庭，盖圣主之所以孝治天下而享祀窅冥也。

然后临辟雍，宴群后，阴阳为庖，造化为宰，餐元气，洒太和，千里鼓舞，百寮赓歌。于斯之时，云油雨霈，恩鸿溶兮泽汪濊，四海归兮八荒会。咙聒兮区宇，骈阗乎阙外。群臣醉德，揖让而退。

而圣主犹夕惕若厉，惧人未安，乃目极于天，耳下于泉。飞聪驰明，无远不察，考鬼神之奥，摧阴阳之荒。下明诏，班旧章，振穷乏，散敖仓。毁玉沉珠，卑宫颓墙。使山泽无间，往来相望。帝躬乎天田，后亲于郊桑。弃末反本，人和时康。建翠华兮萋萋，鸣玉銮之鉠鉠。游乎升平之圃，憩乎穆清之堂。天欣欣兮瑞穰穰，巡陵于鹑首之野，讲武于骊山之旁。封岱宗兮祀后土，掩栗陆而苞陶唐。遂邀崆峒之礼，汾水之阳，吸沆瀣之精，黜滋味而贵理国，其若梦华胥之故乡。于是元元澹然，不知所在，若群云从龙，众水奔海，此真所谓我大君登明堂之政化也。

岂比夫秦赵吴楚，争高竞奢，结阿房与丛台，建姑苏及章华。非享祀与严配，徒掩月而凌霞。由此观之，不足称也。蒙况瑶台之巨丽，复安可以语哉！敢扬国美，遂作辞曰：

穹崇明堂倚天开兮，巃嵸鸿蒙构瑰材兮。偃蹇坱莽邈崔嵬兮，周流辟雍岌灵台兮。赫奕日，喷风雷。宗祀肸蚃，王化弘恢。镇八荒，通九垓。四门启兮万国来，考休征兮进贤才。俨若皇居而作固，穷千祀兮悠哉！
送满龙图知襄州
刘攽（宋代）

凤林关下七连城，猎猎霜风卷旆旌。汉阴抱瓮防机械，岘首沈碑认智名。

季孟中间欲谁与，英贤馀事亦难平。习池倒载时一往，却是古今真实情。
奉使保定诸公饯别属予为倡
王弼（明代）

平居雅爱重九名，西城乞花过东城。
眼中一壶又长满，花开万东余不管。
诗情酒量虽不同，冷淡窃比陶家风。
妇亦忍贫无谇语，手压糟床响秋雨。
诸君来寻意叠重，举杯浮白不相容。
屈指算我行色近，只恐归来花已尽。
我醉突兀如堵墙，请君作歌歌襄阳。
满江红·阳律方回
佚名（宋代）

阳律方回，月圆後、又逾两日。想当年，秀锺峻岳，复生申□。重庆蓬弧呈瑞旦，盈门喜气先洋溢。羡璇穹、箕宿动祥光，辉南极。延遐算，希年及。康宁富，无亏一。论箕畴五福，总全天锡。鹤发未教垂雪彩，凤毛行展冲霄翼。愿彩庭、岁岁捧霞觞，倾仙液。
凤凰台上忆吹箫 感怀
袁思古（五代）

怨蕴离骚，人怀楚泽，先朝事误纵横。对新亭挥泪，消息堪惊。

依旧天涯烽火，疆场未肯早休兵。江山肚、古今一辙，供给纷争。

苍生。频年憔悴，到处是哀鸿，一片商声。叹渔樵歌断，怅望升平。

人世红尘如梦，所争者、半是虚名。试问英雄多少，千古谁荣。
郊庙歌辞。汉宗庙乐舞辞。章庆舞
佚名（唐代）

罘罳晓唱鸡人，三牲八簋斯陈。雾集瑶阶琐闼，

香生绮席华茵。雾佩貂珰熠爚，羽旄干戚纷纶。

酌鬯既终三献，凝旒何止千春。阿阁长栖彩凤，

郊宫叠奏祥麟。赤伏英灵未泯，玄圭运祚重新。

玉斝牺樽潋滟，龙旂凤辖逡巡。

瞻望月游冠冕，犹疑苍野回轮。
醉眠亭
释道潜（宋代）

尝闻李谪仙，饮酒兴无尽。醉来卧空山，天地即衾枕。

当时放迹奇，流俗不可近。君今外形骸，与世不拘窘。

寸心合虚旷，万事一以泯。开亭向幽圃，朝夕事醉寝。

茅檐落日欲醒时，起对婵娟拂瑶轸。
王龟龄詹事挽章二首
吕祖谦（宋代）

大使交旃日，元戎解甲秋。
先鸣惊众寐，孤愤压群咻。
羽翼新鸿鹄，声华旧斗牛。
断桥亡恙否，落月照寒流。
惜黄花（重阳）
史浩（宋代）

秋光将老。黄花开早。露浥清晓，金钱万叠犹小。簪遍碧云鬟，压倒乌纱帽。更把来、玉觞同酹。

过□添炉鼎，朱颜愈少。壮道骨，长仙风，养成灵宝。今日去登高，谩说龙山好。悄不如、自家蓬岛。
景祐祀社稷三首
佚名（隋代）

礼崇明福，维声斯酒。
洁粢岂盛，分时徼牲。
齐庄严祗，升燎于槱。
其报伊何，如山如阜。
月夜山中感兴 其一
李士淳（明代）

坐稳蒲团一事无，上方月色出扶疏。老僧偏有南楼兴，笑指峰头玩玉壶。
十一月十六日学宫对酒
仇远（元代）

客况冬晴足自宽，招邀春意入毫端。
浮云蔽日俄生暝，急雨随风故作寒。
诗酒相寻忘尔汝，古今难必是悲欢。
茫茫山岳蘧蘧梦，不了梅花冷眼看。
超然
钱时（宋代）

结茅山顶得超然，莫也超然在外边。
要识老夫行乐处，鸢飞鱼跃总吾天。
欧阳晔破案
冯梦龙（明代）

欧阳晔治鄂州，民有争舟而相殴致死者，狱久不决。晔自临其狱，坐囚于庭中，去其桎梏而饮食之，食讫，悉劳而还之狱。独留一人于庭，留者色变而惶顾。晔曰：“杀人者汝也！”囚佯为不知所以。晔曰：“吾观食者皆以右手持箸，而汝独以左。今死者伤在右肋，非汝而谁？”囚无以对。
舟中
熊象黻（清代）

昔从北地穷沙漠，转入南湘下汉皋。但觉家随芳草远，暗知船共晚潮高。

客中傲态容三拜，镜里衰颜惜二毛。王粲祢衡俱下世，文章应得入吾曹。
庚子冬至祭鼎阁差充太祝致斋於内西廊待漏院
晁说之（宋代）

至日为客昔人叹，况乃客次在斋宫。
斋宫所寓有火禁，冰食霜寝多凄风。
丰屋高悬日不到，未信一阳生是中。
尝闻鼎以大祭祀，未闻祭鼎陈笙镛。
兹焉祭鼎戒群吏，古也拜灶劳皇躬。
森森鼎阁祚厥西，矗矗明堂配自东。
天子万岁调元象，岁岁年年为祝工。
度岭一首
陈与义（宋代）

年律将穷天地温，两州风气此横分。
已吟子美湖南句，更拟东坡岭外文。
隔水丛梅疑是雪，近人孤嶂欲生云。
不愁去路三千里，少住林间看夕曛。
山口
刘摰（宋代）

古渡倚双棹，萧萧秋色残。山川南去远，风雨北来寒。

极望销魂易，清吟得句难。依稀故园梦，千里下云端。
浯溪
赵善嗑（宋代）

两载真成漫浪游，丰碑重拂倍含羞。
空怜民力疲刍粟，滥厕时贤动冕旒。
病骨讵堪胜重寄，归舟喜不负清流。
家山屈指朝朝□，□老休劳念□□。
寿蜀帅 其二
李曾伯（宋代）

霄汉当年把绣衣，载持斋钺建侯圭。春城月淡铜梁北，夜柝星沉玉垒西。

外阃规模萧葛上，中朝勋望范韩齐。枫宸侧席亲贤久，早晚鸣珂步相堤。
筑墙围雷峰塔诗以纪之
禅一（清代）

五季纷纷首朱梁，乘时割据钱镠王。此塔肇建自忠懿，依稀记得妃子黄。

去今八百有馀载，中遭劫火烧颓唐。剧中靓妆妖蛇出，众目争看窈窕娘。

法胜有如鬼子母，战退揭谛走金刚。金山高擎一盏罩，不能跋扈恣飞扬。

此妖亦是有情种，轻身失志为高阳。黄乃对白是寄托，以伪作真骇众盲。

乡愚不喻窃砖去，将去磨刀切柔桑。妄言此砖镇妖孽，蛇蝎永不来蚕房。

从此剔出有万万，古塔势欲倒高冈。十景之中少一景，于是山僧为主张。

若云鼎新工浩大，且围八尺黄泥墙。斯举傍人皆赞叹，保护塔身计最良。

我闻兴修也生喜，作诗记美助宣扬。
寄颍州顾子敦
刘挚（宋代）

念君去南州，岁月忽已扫。岂无肺腑言，难为音书道。

客来自汝肺，尽说太守好。黄堂曰无事，仁政浃稚老。

承颜奉亲欢，甘旨富鱼稻。时时过西湖，樽酒媚花鸟。

儿童争拍手，共笑玉山倒。都城亦何为，风尘惊昏晓。

投身非所谋，养气安能浩。思君便便腹，中有无价宝。

昔者定交分，我已愧枯槁。岂知鸿鹄飞，翩然异鸧鸨。

人生出处间，得失不在早。君看松与桂，俱有岁寒操。

何时临清觞，为子倾怀抱。
绍兴二十八年祀圜丘
学士院（宋代）

谒款坛陛，祗祀泰社。
丘圜自然，可格至神。
桂尊登酌，嘉计芳新。
靡福菲眇，敷佑下民。
次韵李使君追悼雪巢先生
钱文子（宋代）

文龙竟复老污池，一笑庆从造化期。
环顾室庐无长物，流傅人世有新诗。
殷勤池上相从处，凄怆床前永诀时。
更有后来贤太守，遡风犹解挹清规。
蝶恋花（再和）
滕甫（宋代）

昼永无人深院静。一枕春醒，犹未忺临镜。帘卷新蟾光射影。速忙掠起蓬松鬓。

对景沈吟嗟没兴。薄幸不来，空把杯盘饤。休道妇人多水性。今宵独自言无定。
卜算子·燕至清明近
马钰（金朝）

燕至清明近。花到清明盛。奉劝清明游赏人，别有清明景。我得清明永。旷劫清明净。一点清明无价珍，便是清明性。
休歇歌
张继先（宋代）

休休休歇歇，休休歇歇无分别。
千般要妙万般玄，只是教人各休歇。
既能休，复能歇，
一切情缘皆断绝。饥餐渴饮困时眠，
万死千生没交涉。古圣贤，
及明哲，一性绵绵周浩劫。
光明相照合真空，休歇之余更无别。
地狱种，作冤业，
六识炽然如火热。立我争人昧休歇，
甘受碎身并拔舌。休与歇，
真口诀，无愚无智无工拙。
从上师真只恁修，不遇知心谁肯泄。
休非休，歇非歇，
大用现前无扭捏。主张元化绝形踪，
囊括虚空超起灭。亦无休，
亦无歇，歇歇休休皆强说。
欲知真歇与真休，一轮皎洁中秋月。
凄凉犯·绿杨巷陌秋风起
姜夔（宋代）

绿杨巷陌秋风起，边城一片离索。马嘶渐远，人归甚处，戍楼吹索。情怀正恶，更衰草寒烟淡薄。似当时、将军部曲，迤逦度沙漠。
追念西湖上，小舫携歌，晚花行乐。旧游在否？想如今、翠凋红落。漫写羊裙，等新雁来时系著。怕匆匆、不肯寄与误后约。
积雨
张祥鸢（明代）

积雨蓬门掩，连阴草阁凉。
荷香池上榻，云气竹间凉。
岸岸新流没，村村湿雾黄。
钓船迷去住，长系短篱傍。
调笑令 又题
潘榕（清代）

清醒。清醒。恍然梦中情景。可怜衰到而今。多少伤怀冷心。心冷。

心冷。五十六年小影。
书心画诗
陈渊（宋代）

书法从中得，难将笔下寻。欲知神合处，始悟画由心。

篆隶秦非古，真行晋迄今。奇踪存翰墨，妙意本胸襟。

雄健猊翻石，骞腾鸟出林。古人求笔正，八法响随音。
益昌夜泊
孙应时（宋代）

孤舟了不梦邯郸，起凭阑干烟水间。
五夜清风鸣鼓角，一天佳月悄江山。
客身憔悴衣尘黑，世路崎岖鬓发斑。
未决乘流便东下，明朝且复剑门关。
平谷山庄歌为寄云赋
王柏心（清代）

青松吹风岩壑深，舍南舍北流泉音。生平涉想目未历，杳然已到盘山阴。

盘山万叠接天起，谷口白云飞不止。千峰忽断横渔梁，日日云飞化春水。

小桃临水红欲然，溪柳含稊摇野烟。波光尽处带远绿，遥见万顷桑麻田。

渔人得鲤唤沽酒，叱犊芳原尽农叟。山川如此真桃源，此境世间安得有。

玉堂神仙衣绣衣，年年梦向盘山归。盘山旧庄在平谷，春猿长吟秋鹤飞。

粉墨到眼看不厌，可惜止向图中见。领取宰相当十年，邺侯岂可名山恋。

吾曹自是山林人，祇合归从郑子真。布袜青鞋办已久，草堂无待《北山文》。
八里庄望山
敦敏（清代）

平生不识西山路，望眼欣逢一霁颜。两屐未穿幽磴险，孤峰遥霁白云閒。

青松古寺来新雨，碧嶂晴□□□□。□□□□□□□，□□□□□□□。
读史
宋祁（宋代）

汉囊一需头，并荐五处士。
由来角立名，独归徐孺子。
桂台
舒岳祥（宋代）

苍苔踏碎吟初就，绿荫看成老又来。
世事悠悠吾已矣，人生扰扰亦何哉。
韩廷玉筑亭於官舍之旁园中故多梅会有飞雪予
张栻（宋代）

南州要是梅开早，北客巡檐偏眼明。
一夜飞花来点缀，新亭而复得佳名。
坚老师相访诵法华经如流
李石（宋代）

八十童颠抹霜雪，琉璃碧眼莲华舌。
不将象步蹴驴骡，坐与如来过小劫。
送云扶妹归扬州 其一
袁机（清代）

江城花落满溪烟，送汝于归二月天。一路暖风琴瑟好，春声都在木兰船。
腊月一日咏雪二十韵简潘都干
项安世（宋代）

忽见纷然压，方惊甚矣衰。
已拚蓬换鬓，其奈粟生肌。
忆昔如黄蓬，当轩望塑白狮。
踏模鞋透指，印貌面皴皮。
衮作毬行地，团成烛照帷。
檐冰充铎振，盆冻当钲搥。
壮岁身仍健，边城景又奇。
刘楼观乱落，平野看横吹。
犬躣凌晨出，骢骄尽夜驰。
三杯羞饮帐，百韵笑僵歧。
往事今如梦，前欢竟是谁。
非干为客苦，不是罢官悲。
溜响关门听，阶明映牖窥。
探深时遣婢，嘬冷更防儿。
喜妇添红炭，娱亲奉绿卮。
不知戎幕出，何处蹇驴骑。
上将分羔酒，诸军击惊池。
定须吟铁甲，应不恋金丝。
樵足锺山顶，渔蓑淮水涯。
金陵无限思，有底句来迟。
菩萨蛮（春归）
韩元吉（宋代）

墙根新笋看成竹。青梅老尽樱桃熟。幽墙几多花。落红成暮霞。

闭门风又雨。只道春归去。媚脸笑持杯。却惊春思回。
小园逢春
邵雍（宋代）

小隐园中百本花，各随红紫发新芽。
东君见借阳和力，不减公侯富贵家。
次缪仲右韵二首
洪咨夔（宋代）

心绪千丝结，年华一鸟过。
可人元自少，知已不须多。
咄咄君休怪，鸣鸣我亦歌。
将军浑健在，醉尉莫谁体。
渡江云 周子莱衣洞庭东山人也，风流蕴藉，工诗擅隶，间作小词，有南宋人旨趣，以其别号懒渔，乞为赋之
戴延介（清代）

湖光围万顷，数椽小筑，栖影傍岩阿。浮家浑未稳，滚滚洪涛，懒岩著渔蓑。

蘋洲一笛，便清游、不钓风波。已嬴得、鸥边鹭外，时听扣舷歌。

蹉跎。年华似水，经岁相思，又秋窗灯火。试与论、春风词笔，未肯消磨。

孤高底羡元真子，算垂纶、兴已无多。情自好、岩营安乐新窝。
六月不雨至七月中自宽一首
苏籀（宋代）

宿舂仅有忧将竭，嘉穗连云委暵暘。
厦屋珍台求暂寓，桃笙葵扇殆难当。
荷烝兰藉肴溪涧，藕脆萍馨饭莽苍。
龙火西颓已辰浃，何时得见雨浪浪。
先照楼为玉无瑕上人题
陶宗仪（明代）

若木枝头耀烛龙，寅宾先与最高峰。光明遍照三千界，楼阁宏开第一重。

举目心徵香水海，至诚膜礼紫金容。五时说法如亲听，向上圆机不露锋。
示学人三十首 其四
释函可（明代）

大道如平砥，人自向高山。不知千万程，近在足趾间。

出户复入户，何用苦烦难。
寄湘幕王重书记
齐己（唐代）

抛掷浟江旧钓矶，日参筹画废吟诗。可能有事关心后，

得似无人识面时。官好近闻加茜服，药灵曾说换霜髭。

高才直气平生志，除却徒知即不知。
高宗祀明堂前朝享太庙二十一首
真宗（宋代）

于皇维后，观兴之初。
精意昭著，既顺既愉。
圭鬯承祀，卿士咸赵。
目视心化，四方其孚。
感古
司马扎（唐代）

九折无停波，三光如转烛。
玄珠人不识，徒爱燕赵玉。
祖龙已深惑，汉氏远徇欲。
骊山与茂陵，相对秋草绿。
别和明府归帅省
赵必象（宋代）

几度赋停云，重逢瘴海滨。
已成三载别，犹豫旧时贫。
酒量病来减，诗情老更新。
殷勤分袂意，折尽柳条春。
风节堂四咏 其二 竹
卢龙云（明代）

风袅清声万玉，霜淩劲节千竿。秀色公馀堪览，飞来更有凤鸾。
富春·富春县前江
厉鹗（清代）

富春县前江势奔，危楼如画俯山根。
林林人影向沙市，叶叶风帆下海门。
秋入遥空无寸翳，旱经焦土有千村。
田家正堕忧时泪，安得新酤倒瓦盆？
咏史
孙廷铨（明代）

田叔归来窦后伤，萧条梁苑下微霜。一时宾客多枚马，不遣雄文悟孝王。
乙酉六月十一日雨
元好问（金朝）

一旱近两月，河洛东连淮。骄阳佐大火，南风卷黄埃。

草树青欲乾，四望令人哀。时时怪事发，雨雹如李梅。

我梦天河翻，崩腾走云雷。今日复何日？駃雨东南来。

元气淋漓中，焦卷意已回。良苗与新颖，郁郁无边涯。

书生如老农，苦乐与之偕。闾阎闻吉语，一笑心颜开。

酉年酒如浆，乾溢安能灾。惟当作高廪，多具尊与罍。

家人笑问我，君用安在哉！
题玉庭观二首 其二
萧立之（宋代）

江南绝顶真境界，仙子珊珊鸣佩环。千年古井丹不死，夜吐玉虹明屋山。
何学谕随黄守靖州
韩淲（宋代）

雨凉吹动木犀天，莫遣清愁棹酒船。独拥琴书去何处，又随符竹到穷边。

区区事业皆身外，往往情怀只眼前。指点潇湘在图画，有诗无负好风烟。
普天乐·浙江秋
姚燧（元代）

浙江秋，吴山夜。
愁随潮去，恨与山叠。
寒雁来，芙蓉谢。
冷雨青灯读书舍，怕离别又早离别。
今宵醉也，明朝去也，宁奈些些。
题杨紫宸小照
年羹尧（清代）

魍魅随身亦等闲，肩挑龙虎总徒然。只他一副超凡骨，不鍊金丹也是仙。
偈三首 其一
释有权（宋代）

黑漆昆崙把钓竿，古帆高挂下惊湍。芦花影里弄明月，引得盲龟上钓船。
清明日得家书四首 其四
李纲（宋代）

烟岚飞翠盖，鲸海泛龙舟。退避亦已远，凭陵殊未休。

包胥思恸哭，曹刿愿深谋。叹息绕朝策，何人知故侯。
江城子 其一
卢祖皋（宋代）

画楼帘幕卷新晴。掩银屏。晓寒轻。坠粉飘香，日日唤愁生。

暗数轻年湖上路，能几度，著娉婷。

年华空自感飘零。拥春酲。对谁醒。天阔云闲，无处觅箫声。

载酒买花年少事，浑不似，旧心情。
山居（七首）
憨山大师（明代）

雪拥柴扉独坐时，寒林寸寸折琼枝。
晓来顿失青山色，开尽梅花总不知。
小斋夜思
张耒（宋代）

夜久高籁息，灯明一室虚。
过声寒鹭鹄，落影老楸梧。
大泽星河淡，孤城更漏疏。
安能久郁郁，兴发付归欤。
越问·竹箭
孙因（宋代）

维苗山之竹箭兮，禀劲气於乾坤。
实东南之美材兮，声价等乎坤琨。
良工相夫阴阳兮，加利镞以为矢。
习国人於射渎兮，震电激而星奔。
挟之以六千之君子兮，从之以八千之子弟。
可以傥方张之阖闾兮，走善射之楼烦。
彼群仙之会聚兮，亦以射而为乐。
登石室之射堂兮，射东峰而的白。
丁令威为拾箭兮，山上下以求索。
获遗镞於樵夫兮，偿以樵风之南北。
客曰异哉斯事兮，诚振古之怪奇。
然越人之弯弓兮，则谈笑而道之。
送张起潜之柳州
练高（明代）

浔水环城拥翠来，柳阴府署倚云开。
唐祠侑食歌丹荔，汉柱铭功篆绿苔。
日落雷塘龙雾合，虹消桂岭飓风回。
南行无雁音书少，别思绵绵不易裁。
齐太庙乐歌十六首 其十五 肆夏乐
谢超宗（南北朝）

礼既升，乐以愉。昭序溢，幽飨馀。人只鬯，敬教敷。神光动，灵驾翔。

芬九垓，镜八乡。福无届，祚无疆。
幽芳记十六首 其八 百合
彭日贞（明代）

孤芳寡所合，百合种何因。恐尔清高病，冥途忤俗人。
满江红 括山谷听宋宗儒摘阮歌
林正大（宋代）

落魄高人，拼百万、青铜一醉。挥素手、朱绳一抹，四筵惊起。

催织素虫秋弄月，叫群独雁天浮水。更黄鹂、紫燕对春风，争繁脆。

悲楚国，羁臣意。怜汉女，逾千里。似深闺恩怨，共相汝尔。

我有江南丘壑趣，此弦能道心中事。要曲肱、时听写松风，云窗里。
次韵成父
赵蕃（宋代）

山经立壁动危情，路入悬崖作峭行。
雨露正昏当昼黑，瀑泉倒泻助波惊。
万无一理可至寇，十有九家空避兵。
愧子远来端有意，更开诗箧对灯檠。
次韵韩川奉祠西太乙宫四首
黄庭坚（宋代）

泰坛下瑞云黄，雨师洒道尘香。
便面犹承坠露，金钲半吐东墙。
山居
刘应时（宋代）

浅浅溪流短短篱，碧於深处小茅茨。
想无俗子知踪迹，小款梅花细说诗。
任氏行
白居易（唐代）

兰膏新沐云鬓滑，宝钗斜坠青丝发。
庐山道中
屈大均（明代）

云际芙蓉十万枝，雨馀岩壑更生姿。一天飞瀑随风至，湿尽春衣人不知。
四航
杨备（宋代）

桥上层楼楼上梯，奏淮两岸绿杨堤。
春风影动波光碎，翚翼孤飞雀并栖。
过永叔郊居 其一
朱多炡（明代）

王郎读书处，何异辋川庄？竹舞风梢乱，葵烹露叶香。

哦诗迷鹿柴，洗研据渔梁。久坐春阴合，倾杯送夕阳。
进和御制芸馆二诗 其一
王安中（宋代）

路转阳华许纵游，南山松竹夏幽幽。云来天半苍龙阙，波涨溪心白鹭洲。

隔坞黄知林杏熟，连冈青认摽梅稠。绛霄楼观身频到，独愧君恩久未酬。
静安八咏录三 其二 陈桧
赵觐（元代）

不识陈朝桧，相传故老言。理文俱左纽，后土自蟠根。

气迥青山暝，阴寒玉殿昏。何须野王笔，图画至今存。
暇日步西园感物辄为诗得七篇 其六 斑竹
张耒（宋代）

重瞳陟方时，二妃盖老人。安肯泣路傍，洒泪留丛筠。

颇疑葛陂化，点点留斑鳞。慎勿脱水去，入世多埃尘。
赋未见君子忧心靡乐八韵寄李载
黄庭坚（宋代）

纷纷车马客，如集市人博。
彼虽有求来，我但快一噱。
忽逢堳学子，时亦撼关钥。
何当携手期，濠上得鱼乐。
荔枝四首 其四
曾巩（宋代）

金钗双捧玉纤纤，星宿光芒动宝奁。解笑诗人誇博物，祇知红颗味酸甜。
与何光远赠答诗（光远答龙女）
何光远（唐代）

澹荡春光物象饶，一枝琼艳不胜娇。

若能许解相思佩，何羡星天渡鹊桥。
乐天竹阁
董嗣杲（宋代）

此君玉立此楼空，不复幽眠想白公。
百尺有檐侵碧落，千竿无语足清风。
阑尖亭影流渔屋，龛面祠香托佛宫。
石琢端平丞相记，都归宝庆守臣功。
示僧
释居简（宋代）

七宝山高聚宝舟，诸蕃舶主总经由。尔家定海宝无数，何必区区向外求。
镇海塔
嵇曾筠（清代）

海色微茫金碧浮，矻如砥柱镇洪流。佛光炳耀驯龙藏，仙观高洪俯堞楼。

新堰万寻平野障，远山一发暮潮秋。诸天赖倚崇墉久，绝胜东坡玉带留。
妙湛寺
刘学箕（宋代）

山径盘纡露石根，一溪流水两山云。
斋馀缓步青松下，输与萧閒老惠勤。
春水番湖
饶鲁（宋代）

春湖浩浩无津涯，银河之水天上来。
波澜万顷清复浊，日光云上相昭回。
雄吞宇宙何寥廓，欲度冥鸿势还却。
南通海气北长江，月出东兮日西落。
当时神禹别九州，彭蠡之泽居上流。
千年人物余润泽，况乃雄秀光潜虬。
洪涛如山驾楼栌，春风夜夜喧鼙鼓。
谁是江湖归去人，扁舟范蠡随渔父。
满江红（和刘右司长翁俾寿之词）
吴潜（宋代）

回首家园，竹多屋、水还多竹。那更是，千峰凝翠，一溪凝绿。多谢故人相问讯，奚奴步步收珠玉。叹暮林、飞鸟也知还，寻归宿。

遍历了，岳与牧。享过了，官与禄。算平生万事，尽无不足。争奈乞身犹未可，只缘欠种清闲福。想瞿硎、仙子亦相思，山之阝奥。
殷武
佚名（先秦）

挞彼殷武，奋伐荆楚。深入其阻，裒荆之旅。有截其所，汤孙之绪。
维女荆楚，居国南乡。昔有成汤，自彼氐羌，莫敢不来享，莫敢不来王。曰商是常。
天命多辟，设都于禹之绩。岁事来辟，勿予祸适，稼穑匪解。
天命降监，下民有严。不僭不滥，不敢怠遑。命于下国，封建厥福。
商邑翼翼，四方之极。赫赫厥声，濯濯厥灵。寿考且宁，以保我后生。
陟彼景山，松柏丸丸。是断是迁，方斫是虔。松桷有梴，旅楹有闲，寝成孔安。
赠罗竹山术者
牟巘五（宋代）

此君乃肯与人事，辩舌生风有竹山。
何似竹林惟痛饮，嗒然臧否两相閒。
唐宫词补遗
宋无（元代）

宫娥随驾蜀山迦，春日还从内苑来。
闻道上皇尤寐食，御前休报海棠开。
和曾漕吉甫
胡寅（宋代）

本来秋月映澄潭，墙面犹须学二南。
径路枉寻难直尺，卮言暮二等期三。
文如楮叶何劳刻，道在蒲团恐费参。
玉帛雍雍王会处，禹宫惆怅一精蓝。
春日独酌
郭祥正（宋代）

江草绿未齐，林花飞已乱。
霁景殊可乐，阴云幸飘散。
且致百斛酒，醉倒落花畔。
哭彦规 其四
徐积（宋代）

有时半日两敲门，语罢南窗坐北轩。意外得文哀绝笔，理中论事酷能言。

须知是物非无本，若论斯人自有源。不蹈不袭真所性，洪河自古出昆崙。
遐方怨·花半拆
温庭筠（唐代）

花半拆，雨初晴。未卷珠帘，梦残，惆怅闻晓莺。宿妆眉浅粉山横。约鬟鸳镜里，绣罗轻。
句 其五
冯坦（宋代）

飘风惊日月，落叶满乾坤。
哭晴庚岳父四首 其三
秦廷璧（清代）

遥想吟魂宛在形，霎时竟已赴幽冥。多才易惹天公忌，绝俗当为后辈型。

彩笔真堪追李白，扁舟独自载樵青。河干分手成长别，梦里何曾一降灵。
题山桥十首
王柏（宋代）

危岚铁面太岩岩，少憩茅栏石下龛。
壁立晴空几万仞，承天一柱在东南。
秋楼晚望
朱淑真（宋代）

凉吹晚飕飕，芦花两岸秋。夕阳楼上望，独倚泪偷流。
客游金陵过随园访袁太史
吴文溥（清代）

旧是神仙职，群资大雅才。异书传岳渎，短梦到蓬莱。

胜绝尘寰外，天然石室开。白云为留客，不放出山来。
寓兴用稼轩韵同蘧庵先生作二首
陈维崧（清代）

曾倚瑶台喝月行，嗔他鸾鹤不相迎。
当时酒态公然好，今日诗相太瘦生。
千百辈，尽容卿，问谁堪与耦而耕。
灌夫已去袁丝死，沦落人间少弟兄。
命妓不至
刘兼（唐代）

琴中难挑孰怜才，独对良宵酒数杯。苏子黑貂将已尽，

宋弘青鸟又空回。月穿净牖霜成隙，风卷残花锦作堆。

欹枕梦魂何处去，醉和春色入天台。
春思
蔡槃（宋代）

自觉无春思，春长在眼前。
天晴梅堕雪，地暖草生烟。
独步迷山影，空肠饱涧泉。
乡心徒耿耿，为客又经年。
早梅芳 夜怨
申蕙（清代）

窗半开，帘低捲。竹影风摇乱。银蟾微照，不点红灯掩深院。

依稀前度约，游赏新来倦。听铜壶漏水，偏向恨时转。

睡成痴，醒又懒。被冷谁忺恋。枕儿欹著，万绪千端怎消遣。

丝丝愁络纬，字字惊哀雁。乍离魂，被他花雾绾。
昭亭潭上别弟
梅尧臣（宋代）

从来潭上别，先养故山祠。
却入舟中饮，无令盏尽迟。
须拚一日醉，便作数年期。
落日马嘶急，岸傍人散时。
十洲草亭十首和玉田韵 其七
霍与瑕（明代）

风和日暖到天台，千树桃花杂草莱。玉女捧卮开夜宴，洞箫吹草上瑶台。

五铢雾縠香生袂，七宝云筝毊绝埃。堪笑刘郎凡骨重，来游此地却思回。
【般涉调】哨遍_嗓淡行院暖
高安道（元代）

嗓淡行院
暖日和风清昼，茶馀饭饱斋时候。自汉抱官囚，被名缰牵挽无休。寻故友，出来的衣冠济楚，像儿端严，一个个特清秀，都向门前等候。待去歌楼作乐，散闷消愁。倦游柳陌恋烟花，且向棚阑玩俳优。赏一会妙舞清歌，瞅一会皓齿明眸，躲一会闲茶浪酒。
【耍孩儿】诧跋的单脚实村纣，呼喝的担俫每叫吼。瞅粘的绿老更昏花，把棚的莽壮真牛。吹笛的把瑟歪着尖嘴，擂鼓的撅丁瘤着左手，撩打的腔腔嗽。靠棚头的先虾着脊背，卖薄荷的自肿了咽喉。
【七煞】坐排场众女流，乐床上似兽头，栾睃来报是些十分丑。一个个青布裙紧紧的兜着奄老，皂纱片深深的裹着额楼。棚上下把郎君溜，喝破子把腔儿莽诞，打讹的将纳老胡彪。
【六】撺断的昏撒多，主张的自吸溜，几曾见双撮泥金袖。可怜虱虮沿肩甲，犹道珍珠络臂耩。四翩儿乔弯纽，甚实曾官梅点额，谁肯将蜀锦缠头。
【五】扑红旗裹着惯老，拖白练缠着月曲月秋，兔毛大伯难中瞅。踏鞒的险不桩的头破，翻跳的争些儿跌的迸流。登踏判躯老瘦，调队子全无些骨巧，疙痘鬼不见些搊搜。
【四】捎俫是淡破头，口昼佅是饿破口，末泥引戏的衠劳嗽。做不得古本酸孤旦，辱末煞驰名魏、武、刘。刚道子世才红粉高楼酒，没一个生斜格打到二百个斤斗。
【三】妆旦不抹彪，蠢身躯似水牛，嗓暴如恰哑了孤桩狗。带冠梳硬挺着粗脖项，恰掌记光舒着黑指头。肋额的相迤逗，写着道翩跹舞态，宛转歌喉。
【二】供过的散嗽生，嗟顶老撇朗兜，老保儿强把身躯纽。切驾的波浪上堆着霜雪，把关子的栲门上似告油。外旦臊腥臭，都是些唵口替砌末，猥琐行头。
【一】打散的队子排，待将回数收，搽灰抹土胡僝僽。淡翻东瓦来西瓦，却甚放走南州共北州。凹了也难收救，四边厢土糁，八下里砖彪。
【尾】梁园中可惯经，桑园里串的熟。似兀的武光头、刘色长、曹娥秀，则索赶科地沿村转疃走。
皮匠说谎
十载寒窗诚意，书生皆想登科记。奈时运未亨通，混尘嚣日日衔杯，厮伴着青云益友。谈笑忘机，出语无俗气。偶题起老成靴脚，人人道好，个个称奇。若要做四缝磕瓜头，除是南街小王皮。快做能裁，着脚中穿，在城第一。
【耍孩儿】铺中选就对新材式，嘱付咱穿的样制。裁缝时用意下工夫，一桩桩听命休违。细锥粗线禁登陟，厚底团根教壮实。线脚儿深深勒，靿子齐上下相趁，革翁口宽脱着容易。
【七煞】探头休蹴尖，衬薄怕汗湿。减刮的休显刀痕迹，剜裁的脸戏儿微分间短，拢揎得腮帮儿省可里肥。要着脚随人意，休教脑窄，莫得趺低。
【六】丁宁说了一回，分明听了半日，交付与价钞先伶俐。从前名誉休多说，今后生活便得知。限三日穿新的，您休说谎，俺不催逼。
【五】人言他有信行，谁知道不老实，许多时刬地无消息。量底样九遍家掀皮尺，寻裁刀数遭家取磨石。做尽荒獐势，走的筋舒力尽，憔的眼运头低。
【四】几番煨胶锅借揎头，数遍粘主根买桦皮，喷了水埋在糠糟内。今朝取了明朝取，早又催来晚又催。怕越了靴行例，见天阴道胶水解散，恰天晴说皮糙燋黧。
【三】走的来不发心，燋的方见次第，计数儿算有三千个誓。迷奚着谎眼先陪笑，执闭着顽心更道易。巴的今日，罗街拽巷，唱叫扬疾。
【二】好一场恶一场，哭不得笑不得，软厮禁硬厮拼却不济。调脱空对众攀今古，念条款依然说是非。难回避，骷髅卦几番自说，猫狗砌数遍亲题。
【一】又不是凤麒麟钩绊着缝，又不是鹿衔花窟嵌着刺，又不是倒钩针背衬上加些功绩，又不是三垂云银线分花样，又不是一抹圈金沿宝里。每日闲淘气，子索行监坐守，谁敢东走西移。
【尾】初言定正月终，调发到十月一。新靴子投至能够完备，旧兀刺先磨了半截底。
红修倏禊和卢运使 其四
杨汝谐（清代）

碧甃朱栏夹镜明，巷中春脚卖花声。香惊小马人扶醉，咏到官梅雪斗清。

江左金齑夸上水，竹西莲炬照归城。冶春乐府从头唱，分付红牙谱细更。
次韵受益喜晴二首
方回（元代）

谁扶一轮日，与扫万重云。
水已落数尺，田犹收几分。
大钧回叶气，疏网削深文。
尔饭堪餬口，忍为梁上君。
和司马君实崇德久待不至 其一
邵雍（宋代）

君家梁上年时燕，过社今年尚未回。请罚误君凝伫久，万花深处小车来。
张东所承荐北行诗以奉赠
吴琏（明代）

事道宗尼父，谈仁法孟翁。圣贤无二道，千古此心同。
别诗 其二
梁柱臣（明代）

江风吹行色，游子惨不发。恶见秋鸿飞，双双楚云没。
答范景山昼诗见意
陈著（宋代）

绿阴门外涨黄尘，来往清风自可人。
契阔一尊镫雨旧，平安数字麦寒春。
閒居有味何妨拙，古道无情却耐贫。
漠漠水云山隔断，何时王翰卜为邻。
有感十首
吴芾（宋代）

雪压穹庐风怒号，纷然羊马杂腥臊。
遥知玉座无余地，叹息功臣甲第高。
偈倾一百三十三首
释法薰（宋代）

摩耶佛母，现女主身。
退藏於密，得一以宁。
贵无敌，富无伦。
节逢得庆，四海欢声。
愿将西祖真消息，仰祝皇龄万万春。
游同安寺
李彭（宋代）

郭内那知草色新，道人庭宇别藏春。高榆风度青含荚，艳杏雨馀红退唇。

茗盌薰炉清有致，禅天金地夐无尘。裁诗得句如拱璧，不费咸阳设九宾。
挽致政奉议鲁公
葛胜仲（宋代）

翛然丈室老维摩，不愧家声旧曲阿。事阅七朝推寿俊，庆钟六子半文科。

白莲入社尘缘息，朱绂通闺圣渥多。空唱已闻生净域，可须薤露起悲歌。
甲午除夜
元好问（金朝）

暗中人事忽推迁，坐守寒灰望复燃。
已恨太官馀曲饼，争教汉水入胶船？
神功圣德三千牍，大定明昌五十年。
甲子两周今日尽，空将衰泪洒吴天。
采桑子慢·桐敲露井
吴文英（宋代）

桐敲露井，残照西窗人起。怅玉手、曾携乌纱，笑整风敧。水叶沈红，翠微云冷雁慵飞。楼高莫上，魂消正在，摇落江蓠。走马断桥，玉台妆榭，罗帕香遗。叹人老、长安灯外，愁换秋衣。醉把茱萸，细看清泪湿芳枝。重阳重处，寒花怨蝶，新月东篱。
次韵呈愚庵禅师二首 其一
王畦（元代）

竹径初晴屐齿乾，忽闻仙佩下层峦。多君有约同禅榻，老我无心整旧冠。

几局文犀敦宿好，数杯浮蚁接清欢。别来湖水添新绿，应理丝纶坐钓滩。
拟寒山寺 其五十一
释怀深（宋代）

人生重道德，不重多金银。金银润汝屋，道德光汝身。

金银生盗贼，道德息贪嗔。寻思富汉子，不如贫道人。
次韵邦求宗博
李正民（宋代）

番禺薏苡旧传名，公酌贪泉志愈清。绛帐有经谈训诂，淮壖无愈可归耕。

鸿飞久困孙内史，龙具宁悲王仲卿。琳馆素飧公自愧，秋风萧飒二毛生。
琵琶
周密（宋代）

曾闻贺老说当年，玉轴东风四百弦。宝结飏春莺语滑，香槽抱月凤心圆。

荻花江上逢商妇，杨柳湾头见小怜。莫向樽前弹怨曲，青衫白发易凄然。
辛亥上冢
姜特立（宋代）

寒闺守节少年时，志凛冰霜不可移。
追远积成千古恨，报恩宽作十年期。
此生不愧先君死，后世应传寡妇碑。
兰若栖神安稳在，遗言今日九原知。
实禅者最省
释智愚（宋代）

灵山禅起未温席，却问潮阳过海船。
咨省寿堂春日静，究心应记白云边。
秋霖二首 其一
王禹称（宋代）

秋霖过百日，岁望终何如。嘉谷就穗生，茁茁垂青须。

宿麦未入土，大田多泥涂。河阔不辨马，原高恐生鱼。

时政苟云失，生民亦何辜。雨若是天泪，天眼应已枯。
次韵龄叟
陈著（宋代）

儒酸自是分当穷，老退非干势不容。
并日莫留馋半菽，余生休不寿三松。
眼中落落同人少，脚底兢兢坎险重。
惟有灵山老吟友，暗中心事两云龙。
涿州楼桑村先主庙
傅若金（元代）

先主君臣并材杰，天倾炎汉苦须扶。曹瞒力尽才分国，葛亮谋成竟托孤。

道路只今通陇蜀，山河无复限荆吴。行人为指楼桑庙，肠断西风散白乌。
夏夜苦热登西楼
柳宗元（唐代）

苦热中夜起，登楼独褰衣。
山泽凝暑气，星汉湛光辉。
火晶燥露滋，野静停风威。
探汤汲阴井，炀灶开重扉。
凭阑久彷徨，流汗不可挥。
莫辩亭毒意，仰诉璿与玑。
谅非姑射子，静胜安能希。
野老
舒岳祥（宋代）

野老巢居江上成，相亲幽事远浮名。
的村饮酒携孙去，远寺寻兰领犬行。
麦老秧高关念虑，花开果熟有将迎。
旧时风俗今谁有，见尔令人忆太平。
寄吴元初道录
仇远（元代）

桃花两度见青春，梦里玄都隔几尘。
升斗自怜为客久，舟车每几寄书频。
君如当日陶弘景，我亦他时贺季真。
东望冶城空恋恋，西湖非晚作归人。
送永兄游浙 其三
释慧空（宋代）

秋来射入吴中去，寄语吴人好相遇。承言便是过新罗，孤负东山出门句。
劝农三首
留硕（宋代）

长年城上望溪山，今日才能一往还。
特地晓风吹雨断，可应天意更予悭。
晏起
李覯（宋代）

贫士无所务，闲眠常起迟。
谩劳鸡口唤，不奈睡魔欺。
宿酒犹薰脑，朝饥未到脾。
谁能空汲汲，肉食自谋惟。
赠无诤和尚四首
王迈（宋代）

稽首丛林无诤师，我因有诤落便宜。
问师无诤中三昧，笑指岩前没字碑。
鲁直帖
周行己（宋代）

秀润瞻眉宇，清真接话言。端能愈吾疾，已觉意超然。
出东城门见牧牛
曾丰（宋代）

出逢春客放牛天，浩叹微官久自缠。
回首未能收白牯，归家犹可养乌犍。
句
张介（宋代）

应是子规啼不到，致令我父未归家。
东郊瞻四望亭有感
陈起（宋代）

在杯莫向前山举，楚水吴云此地分。
竹外谁家霜鹤唳，吟逋梅下昔曾闻。
刘玄德
刘克庄（宋代）

老瞒虐焰市朝空，宗室惟馀大耳翁。汉贼有谁分逆顺，关河无地著英雄。

紫髯久矣营江表，黄屋萧然寄峡中。可惜姜维胆如斗，功虽不就有馀忠。
到郡后有寄
刘兼（唐代）

蜀路新修尽坦平，交亲深幸再逢迎。正当返袂思乡国，

却似归逢见弟兄。沾泽只惭尧綍重，溯流还喜范舟轻。

欲将感恋裁书旨，多少鱼笺写得成。
过分水庙戏成棹歌六章 其三
程敏政（明代）

龙王庙前石作堤，马头湾脚路成泥。莫笑水流分彼此，只缘地势有高低。
宿破山寺
翁心存（清代）

高阁岚光合，空潭月影悬。泉声春梦碎，佛火罩灯圆。

夜静花香发，山深俗虑捐。湛然无起灭，心在四禅天。
寄怀禹锡阿咸侨寓百花洲上
孙七政（明代）

萧然穷巷一茅庐，却喜频回长者车。
避地不忘梅福隐，移家还傍伯通居。
春风洲上花犹发，夜月门前柳自疏。
若忆嗣宗长啸处，岂堪回首重踟躇。
水龙吟（次邛州赵守韵）
京镗（宋代）

推移随牒红尘里，试问几时肩息。家乡何在，烟迷波渺，云横山屹。分阃无功，临民有愧，袴今襦昔。想征帆万里，阳关三叠，肠空断、人谁忆。

多谢殷勤绮席。苦留连、不容浮鹢。九霞光外，五云深畔，君宜鹄立。自笑衰迟，未能轩轾，漫劳原注：别本作“荣”字嘘吸。愿锋车趣召，吴天楚地，相逢他日。
方在许昌幕内弟滁州谢判官有书邀余诗送近闻
梅尧臣（宋代）

从事滁阳去，寄音苦永诗。
吾诗固少爱，唯尔太守知。
不敢辄所拒，勉勉作此辞。
山城本寂寞，物色同淮夷。
淮俗旧轻僄，未识远博宜。
无将麟在郊，便欲等文狸。
尔去事太守，当矫庸庸为。
伊人道义富，尝立天子墀。
我辈在蚁垤，难谓太华卑。
又若游蹄涔，安见沧海涯。
况於尔实亲，告尔尔勿疑。
杂体诗三十首 其三十 休上人怨别
江淹（南北朝）

西北秋风至，楚客心悠哉。日暮碧云合，佳人殊未来。

露彩方泛碧，月华始徘徊。宝书为君掩，瑶琴讵能开。

相思巫山渚，怅望阳云台。膏炉绝沈燎，绮席生浮埃。

桂水日千里，因之平生怀。
闻喜归朝为云南太守杨大本题
龚敩（明代）

近分旌旆守藩维，强把征袍换绿衣。越巂北来天路远，牂牁南下客船稀。

黄堂酒散灯花落，铃阁香销蟢子飞。遥想杏花春雨里，鹊声争报远人归。
送韩玉汝司封奉使两浙闻诸公先分题用池塘生春草园柳变鸣禽字合为十章四句 其四
刘攽（宋代）

利术析秋毫，心计游无垠。亦有甘棠荫，蔽芾如旧春。
送张邦基母 其二
陈氏（宋代）

雪意乱江云，江梅渐放春。雁归人去后，愁与岁华新。

荣路君方振，园居我岂贫。惟馀忧我念，相忆莫沾巾。
秋闺怨次斗山韵
黄廷用（明代）

秋入银河夜度霜，针楼无语理寒裳。独怜孤影灯前共，谁惜芳颜镜里妆。

关塞月明归梦杳，江湖天远别情长。流华不与人相待，寂寞兰帏在一乡。
放舟通津门外作
贺铸（宋代）

国门欲去尚迟迟，况复凄风落照时。
犹有京尘坌舟尾，恼人无几庾元规。
渔父词
赵构（宋代）

薄晚烟林澹翠微。江边秋月已明晖。纵远舵，适天机。水底闲云片段飞。
登吴山
高心夔（清代）

孤云触壁垒，翩来堕东荒。沧海试临眺，势压万丈强。

积水澹悠悠，亹断中无梁。户限割要会，龙蜃渊委藏。

日月蹋潮至，涵育青冥光。规险置雄都，江汉久沸汤。

所备偶弗缮，千里同一创。禹航郁惊涛，弱宋县帝乡。

在昔锋镝窟，寒墟散牛羊。湖风恋箫管，觥船乐未央。

君知杞客忧，几倍钱江长。清浅衣带渡，浙西近剥床。

吴越相吞灭，况邻貙与狼。深人计堂奥，远能制河湟。

安得恭俭臣，内息百祸殃。
小重山
杨冠卿（宋代）

一笑回眸百媚生。娇羞佯不语，艳波横。缓移莲步绕阶行。凝情久，幽怨吒银筝。

些事那回曾。水晶双枕冷，簟纹平。窥人燕子苦无情。惊梦断，何处觅云行。
槜李道中二首 其一
周文璞（宋代）

吹彻鹅笙醉碧桃，古城斜日泛轻舠。此行忆著经行处，绿树黄桑一样高。
故夫人陈氏挽章四首
陆文圭（元代）

萱草北堂深，霜风一夕侵。
断机思往前，捧檄负初心。
仙府云軿远，佳城月魄阴。
平生五鼎养，空复美衣衾。
送广南僧
释慧空（宋代）

神光三拜，菩提达磨。老安平生，一破灶堕。东山病汉，石个什么。

一笔写出，不勘自破。丹山雏凤九苞文，海坛犬子似驴大。
水调歌头·万里净无翳
李曾伯（宋代）

万里净无翳，一镜独当天。老蟾痴兔顽甚，阅世几何年。任尔炎凉千变，不改山河一色，爽气逼人寒。何必乘槎去，直到斗牛间。

叹常娥，元不嫁，只孤眠。古今遗恨，不能长似此宵圆。我有竹溪茅舍，办取金凤玉露，一笑四并全。细和坡仙句，低唱教婵娟。
哭仿仙兄
李文安（清代）

三载长安居，日盼双鲤鱼。盼书书不至，书至笑轩渠。

接书意皇书，开书意纡徐。书面注平安，谅无意外虞。

高堂幸聪强，同室俱乐胥。书末缀两行，看毕忽惊呼。

掷书仰天叹，望云泣涟如。彼苍胡不吊，丧我乡国儒。

阿兄素壮盛，伟哉七尺躯。计年强艾间，诵读富居诸。

何为遭二竖，遽尔道山徂。忆昔就傅时，初解识之无。

兄才早卓荦，长我四岁余。朝夕同问字，负剑几席隅。

艾艾谈元旨，期期撷经腴。暨我年稍长，西抹兼东涂。

十年结吟社，朅来翰墨娱。赏析古今共，契合胶漆俱。

倚襟注庄骚，接迹侣樵渔。春山披萝幄，秋水掇芙蕖。

荷筒暑天酒，梅林雪夜锄。醉月多同席，披星总共车。

几经白战场，常投青田壶。后我捷頖宫，英英耀乡闾。

前年赋远游，执手两踟蹰。燕吨怅遥天，河梁惜判袪。

闻我赴杏宴，寄我折梅书。喜弹贡禹冠，泣问阮籍途。

复言机与云，相待比屋居。今秋大比年，特建使臣旟。

江乡激波浪，海水骄天吴。棘闱遭淹没，入试已佩萸。

登坛方一鼓，抱恙归故庐。沈疴竟不起，噫嘻命也夫。

兄行傥有亏，兄德傥有渝。兄行信无亏，兄德信无渝。

思兄敦孝友，孺慕自少孤。生事养母志，和甘侍板舆。

死事彰母节，绰楔表通衢。每畜卜式羯，亦数苻坚驹。

思兄谨操守，为圆鄙破觚。常甘粗粝澹，不逐尘俗污。

间园养幽姿，实行薄虚誉。思兄振宗绪，群从德楷模。

思兄启后基，诸子垂经畬。泥然伤气数，一语一泪珠。

生未侍兄疾，死未奠兄刍。生别长契阔，死别更欷歔。

何日赋归来，一恸黄公垆。长歌以当哭，幸鉴此区区。
枝园晚憩遣怀
马光裘（清代）

停杯向晚入西庐，十笏烟峦静者居。古树呼风如引雀，方池沈月不惊鱼。

市尘欲隔千家外，花事全消五月初。觅食自怜衰鬓客，故山松菊计仍虚。
圣俞受诏行田是时圣俞葬其弟公异未毕而去
刘敞（宋代）

虫潦败耕耘，西成绝人望。乡农吁天意，守阙书屡上。

忧民圣天子，择吏贤宰相。王畿盖根本，岁赋在宽放。

曰君往行田，究彼荒稔状。一当薄其租，用以息民谤。

朝廷慎指使，推择无与让。非君精明姿，曷以致忠谅。

忧公剧私为，即夕治行仗。怀悲念其弟，卜日不果葬。

乃知体纯粹，世士难以尚。德泽既敷宣，风谣还历访。

归来悟明主，自致谁云妄。
得林茂之书并诗
冒愈昌（明代）

不谓三年别，能来一纸书。
开缄如见汝，读罢转愁予。
淮水月常在，秋风柳易疏。
更怜诗句好，吟望意何如。
偈颂一百四十一首
释师范（宋代）

万籁声沉沉，虚堂夜寂寂。
不见寒山子，未免空相忆。
休相忆，元来在这裹。
与道原过西庄遂游宝乘
王安石（宋代）

桑杨已零落，藻荇亦消沈。
园宅在人境，岁时伤我心。
强穿西埭路，共望北山岑。
欲觅道人语，跨鞍聊一寻。
亲朋会合少，时序感伤多。
胜践聊为乐，清谈可当歌。
微风淡水竹，净日暖烟萝。
兴极犹难尽，当如薄暮何。
次韵答李六容
曾纪泽（清代）

穷荒无雁只爰居，系帛遥传海上书。小隐知君非忘世，远游怜我似逃虚。

梦魂楚水吴山里，诗兴寒烟宿雨余。与子忽分蛮触角，人生何处问乘除。
题三清殿后壁
白玉蟾（宋代）

些儿顽石些儿水，画工撑眸几睥睨。
忽然心孔开一竅，呼吸掇来归幅纸。
白发黄冠逞神通，手把武夷提得起。
大槐宫中作蝼蚁，醒来闻此心豁喜。
芒鞋竹杖一弹指，三十六峰落眉尾。
魏王岂是中秋死，玉骨犹存香迤逦。
八百年来觅只鹤，一举直上三万里。
半杯浇湿曾孙齿，幔亭遗事落人耳。
新村渡头拽转蓬，寒猿声落青烟里。
老松今已几年梢，毛竹于今复生米。
岩上无人花自红，幽鸟自鸣鸣自止。
笑将铁笛起清风，白云飞过看无踪。
夜来月影挂梧桐，莓苔满地绿容容。
丹崖高处药炉空，洞前云深千万重。
我亦偶来还自去，一夜潇潇江上雨。
飞廉怒答满空雪，天柱峰前飞柳絮。
端平二年端午帖子词·皇帝阁
洪咨夔（宋代）

明进离方午，柔生遇已阴。
妙参三圣易，细测两仪心。
寄冯永州
文同（宋代）

山水永最善，守居闻更优。
烟云万石古，风月九岩秋。
几案少俗事，壶觞多雅游。
无因陪后乘，幽意满湘流。
送项处中归越
释宗泐（明代）

诏下山东远赐归，去官如此世间希。黄冠贺监遗风在，白首冯郎旧念非。

一镜平湖莲叶艇，千岩寒雨薜萝衣。今朝相送长安道，目断秋云独雁飞。
秋游六首
邵雍（宋代）

家住南城水竹涯，乘秋行乐未尝亏。
轻寒气候我自家。半醉光尝人莫知。
信马天街微雨后，凭栏僧阁晚晴时。
十年美景追寻遍，好向风前摘白髭。
题蠲上人画
王越（明代）

好山万仞高插空，群峰并列青芙蓉。大峰突兀如盘龙，小峰箕踞如蹲熊。

峰头杂树乱如草，凌霄独立苍苍松。松南小径通幽谷，谷口翛翛数椽屋。

疏篱影射夕阳红，虚牖光摇流水绿。山中屋贮山中云，山中云卧山中人。

山中之人爱明月，梦想清光眠不得。起来行过曲栏干，石上呼童扫残叶。

清风两袖吹欲飞，瓦鼎时烧紫檀屑。举头窃语问嫦娥，尔好叮咛为侬说。

玄霜舂粉几宵残，霓裳舞破何时彻。夜寒语罢寂无闻，但见满天秋露白。

露华零落天将晓，转听嫦娥声悄悄。胸中别有一般情，紫云恒注炉烟袅。
西溪道人全法堂
周紫芝（宋代）

道人不爱葛藤禅，参得维摩妙法门。颇怪后三犹有说，要从全法便归根。

昭文琴在何须鼓，惠子书多亦费言。闻道山中少来客，炉香清坐与谁论。
题宛溪馆
李白（唐代）

吾怜宛溪好，百尺照心明。何谢新安水，千寻见底清。

白沙留月色，绿竹助秋声。却笑严湍上，于今独擅名。
清明湖上
武衍（宋代）

榆火初传禁漏残，满城和气在湖山。
接天杨柳风烟里，照水桃花图画閒。
旧路人穿新路去，长桥船出断桥还。
吾皇应喜民胥乐，岁许西门入夜关。
宫词 其八十六
赵佶（宋代）

涓辰游幸出严城，黄道中分辇路平。近掖宝车锦步障，先来通市一逢迎。
波光亭
刘才邵（宋代）

方塘溶溶贮清泚，中有高亭兀然起。问公名亭意若何，公笑不言摇麈尾。

知公直是我辈人，此意不凡端有以。亭本无风水亦静，风落波生偶然尔。

山摇宿霭迷粉黛，莺啼晚柳明金翠。涔涔凉气侵语笑，漠漠飞岚到襟袂。

冰痕摇度帘痕曲，晓日初升窗影碎。几个沙鸥乱夕阳，一段馀霞浴晴绮。

可怜巽坎固多态，转续无穷难偻指。凭栏若随根境转，目不暇瞬亦劳矣。

谁知主人心湛然，道骨嵚嵚照云水。本来非静亦非摇，坐观物态聊尔尔。

更须说似登临人，认取闹中真自己。
东风吟和冼少汾并寄少汾同社诸君 其二
王渐逵（明代）

桃李霏霏映水乡，天机泼泼动诗肠。闲随老社占年去，遥对东风共一觞。
偈颂三十首
释慧晖（宋代）

灵剑刃辉在匣中，清光所照侵虚空。
密通消息不传句，天上人间功不同。
再用旧韵寄孔毅甫
黄庭坚（宋代）

鉴中之发蒲柳望秋衰，眼中之人风雨俱星散。
往者托礼同青山，健者漂零不相见。
庾公楼上有诗人，平生落笔泻河汉。
置驿勤来索我诗，自说中郎识元叹。
我方冻坐酒官曹，为公然薪炙冰砚。
不解穷愁著一书，岂有文章名九县。
如星结柳送文穷，退倚北窗睡松风。
太阿耿耿截归鸿，夜思龙泉号匣中。
斗柄垂天霜雨空，独雁叫群云万重。
何时握手香炉峰，下看寒泉濯卧龙。
晓霁
彭绩（清代）

清风散涔云，初日照高树。残花石上委，微溜田间注。

人语杂禽言，一帆开野渡。
寄贺建康留守范参政端明二首
杨万里（宋代）

一生狂杀老犹狂，只炷先生一瓣香。
不为渠侬在廊庙，无端将相更文章。
江南海北三千里，玉唾银钩十万行。
早整乾坤早岩壑，石湖风月剩分张。
绝句六十四首
张伯端（宋代）

敲竹唤龟吞玉芝，鼓琴招凤饮刀圭。
近来透体金光现，不与常人话此规。
赠内
马祖常（元代）

几年不到鹿门山，妻子相看亦强颜。桂树有枝曾独折，女萝无蔓不同攀。

仙人楼上骑黄鹤，野客笼中放白鹇。莫恨五湖波浪阔，鬓毛归去未全斑。
偶成二首
卢沄（明代）

江头春水生，江上春水长。
十日不出门，鱼苗大如掌。
送友人之安南
王昌龄（唐代）

还舟望炎海，楚叶下秋水。
九日同从班诸公自南山过苏堤登宝叔塔
许及之（宋代）

柳下芙蓉锦作裳，画船波底见秋光。登高自昔须吾辈，戏马从人上宝坊。

白发未嫌纱帽黑，紫萸偏称菊花黄。常年风日无如此，争不从容入醉乡。
江头四咏。鸂鶒
杜甫（唐代）

故使笼宽织，须知动损毛。看云莫怅望，失水任呼号。

六翮曾经剪，孤飞卒未高。且无鹰隼虑，留滞莫辞劳。
同赵汝元集陈仁父痛饮狂歌亹亹申旦离别之臆备见乎词
胡应麟（明代）

把酒疏星傍玉除，相逢犹是旧公车。高堂秉烛三更后，故国浮查万里馀。

海岳未妨携短剑，风云那复恋长裾。他时两地遥相望，尺素能无问鲤鱼。
雪湖和章许续登高之约予复偶小冗不遂再用前韵申意 其一
谢迁（明代）

供具犹存旧赐金，可无嘉客伴豪吟。汗颜折简孤成约，极目高轩误枉临。

篱落晚香黄菊老，楼台情景白云深。空山木叶霜初落，行迹依稀尚易寻。
减字木兰花·茫茫云海
李纲（宋代）

茫茫云海。方丈蓬壶何处在。拟泛轻舟。一到金鳌背上游。琼楼珠室。千岁蟠桃初结实。月冷风清。试倩双成吸玉笙。
花径
韦应物（唐代）

山花夹径幽，古甃生苔涩。胡床理事馀，玉琴承露湿。

朝与诗人赏，夜携禅客入。自是尘外踪，无令吏趋急。
次韵巽中见寄四首 其二
释德洪（宋代）

卧念高人最起予，时时想见秀眉疏。石门自古无佳句，寄语云山莫放渠。
风云交作戏题
陆游（宋代）

云脚如龙爪，空中挟雨来。何关风伯事，欲到却吹回。
如梦令
向滈（宋代）

厮守许多时价。谁信一筹一画。相送到矾园，赢得泪珠如泻。挥洒。挥洒。将底江州司马。
题政黄牛出山图
王灼（宋代）

眼明双白鹭，身隐一黄牛。
玉辔章台陌，可怜供百忧。
夏日偶书二首 其二
释德洪（宋代）

偏地知谁柳际门，消闲自扫竹西轩。井花晓汲闻馀滴，篆烧风摧觅旧痕。

梦境消磨惊岁月，道乡彷佛见藩垣。宝书半摺山房寂，卧听娇莺说怨恩。
送圆载上人
颜萱（唐代）

师来一世恣经行，却泛沧波问去程。心静已能防渴鹿，

鼙喧时为骇长鲸。禅林几结金桃重，梵室重修铁瓦轻。

料得还乡无别利，只应先见日华生。
和江州江中丞见寄
徐铉（宋代）

贾傅南迁久，江关道路遥。北来空见雁，西去不如潮。

鼠穴依城社，鸿飞在泬寥。高低各有处，不拟更相招。
题画梅
李方膺（清代）

挥毫落纸墨痕新，几点梅花最可人。
愿借天风吹得远，家家门巷尽成春。
次韵程正辅游碧落洞
苏轼（宋代）

空山不难到，绝境未易名。
何时谪仙人，来作钧天声。
胸中几云梦，余地方恢宏。
长庚与北斗，错落缀冠缨。
黄公献紫芝，赤松馈青精。
溪山久寂寞，请续离骚经。
抱枝寒蜩咽，绕耳飞蚊清。
谪仙抚掌笑，笑此羽皇铭。
我顷尝独游，自适孤云情。
君今又继往，雾雨愁青冥。
感君兄弟意，寻羊问初平。
玉床分箭镞，不忍独长生。
诗成辄寄我，妙绝陶谢并。
孤鸿方避弋，老骥犹在坰。
鸟兽如可群，永寄槁木形。
何山不堪隐，饮水自修龄。
赠别王虚中平江赡军
史浩（宋代）

爱子诗无敌，清新日造微。解颜方一笑，折柳遽成归。

苏馆凝香重，松江脍玉肥。是中如得句，无惜寄柴扉。
偈颂一百零一首
释慧性（宋代）

言语动用没交涉，非言语动用亦没交涉。
倾肠倒腹，为楔出楔。
哑却我口秃却舌，明明万里一修铁。
晓仙谣效温飞卿体
高其倬（清代）

明星出地月堕城，白河斜挂西南楹。丁冬细漏咽残响，兰釭短南青荧荧。

隆准翁孙赤龙子，夜看真图倦朝起。身轻梦入蓬莱宫，弱海三千一杯水。

七曜回光照玉堂，倒持北斗倾天浆。绿华舞落玉条脱，醒闻坠地声锵锵。

半尺琼签报天曙，宫女起收仙掌露。通侯更拜白茅人，岁星却入中郎署。
病中寄楚卿
刘著（宋代）

月满江楼午夜钟，多情多病一衰翁。
行云不道无行雨，只恐相逢是梦中。
送勤上人归吴中
蔡襄（宋代）

吴江水好吴岫灵，吴人皙白神气清。
当须比屋皆佳器，奈何傥有名公卿。
究观是事见藏伏，例学浮图超死生，
遂令才智蓄利泽，若曰不下沾四瀛。
勤师内外久著力，文字骨节初老成。
十年栖迟辇毂下，渊然澹薄无经营。
惜哉明了足见解，独擘迅翮翻青冥。
残秋忽别东南去，尘土摆落衣裾轻。
西湖胜处拂谈席，绿波画舫吾其行。
长安晓发
释斯植（宋代）

雨过楼台已禁烟，野风吹絮满长安。
夜来寂寞沙汀下，楚水吴云一样看。
红叶 其一
释今无（明代）

一夜秋风涷碧岑，凭栏寂寂怯寒襟。儿啼欲止非同色，霜落犹看费独吟。

横字楞严曾剌股，食砂蝙蝠自归林。高廊莫扫烧寒灶，恐有閒僧后夜寻。
湖上夜赋二首 其二
陆游（宋代）

清绝追凉地，平生得未曾。似尝仙掌露，如嚼玉壶冰。

狂学菱舟曲，闲寻竹院僧。更思生羽翼，散发醉巴陵。
整暇堂
梁介（宋代）

是邦无征科，为吏不劳力。
今年到官初，牒诉颇纷集。
大家张空簿，小家称倍息。
弃责尔未能，义取犹可给。
风晓便革心，老我多暇日。
梦回黯空庭，小憩华胥国。
又和喜雨四首
刘克庄（宋代）

催花小雨饯馀寒，衰病今朝始出山。
移北阜文从汝笑，非西畴事勿予关。
预知帝耜开耕籍，初洒天瓢遍城寰。
便起笔床茶灶兴，钓舟久矣阁前湾。
赠海珠湛老
李昴英（宋代）

也曾勘破到风幡，坐得形枯鬓早斑。
衲子指为真铁汉，江神幻出小金山。
华亭浪急翻船入，葱岭云深挈履还。
香烬未寒行道处，萧森竹护禅关。
枕上
陆游（宋代）

风竹无时静，月窗终夜明。
时时听惊鹊，一一数残更。
吴楚民犹困，燕齐虏未平。
功名天所命，吾志固难成。
折杨柳歌辞 其一
刘廷玑（清代）

含泪送君行，送君到南浦。杨柳最无情，不知离别苦。
闻旧曲一首
苏籀（宋代）

短舞长讴撩性情，狗翻砑鼓醉承平。
六么花下西湖集，三叠云凝玉塞聋。
治世之音岂沦谢，淫哇已极返和清。
关雎正雅终知律，前圣尝云畏后生。
忆吴越风景 其七
唐之淳（明代）

最忆吴中与越中，山楼月色野亭风。江湖鱼菜时时有，村巷桑麻处处同。

旋折藕花行酒令，细书蕉叶送诗筒。于今忽作边城客，归梦常飞东海东。
金陵杂兴二百首
苏泂（宋代）

多少横尸叠似楼，官人早晚解红头。
淮南已是无聊甚，行到江东划地愁。
过友人故居
罗虬（唐代）

堤草袅空垂露眼，渚浦穿浪凑烟芽。晴楼谈罢山横黛，夜局棋酣烛坠花。
拨不断·布衣中
马致远（元代）

布衣中，问英雄。王图霸业成何用！禾黍高低六代宫，楸梧远近千官冢。一场恶梦。
别梅
张耒（宋代）

宦游到处即为家，况我迁谪来天涯。
三年假馆主人屋，忽忽屡见新梅花。
那知今冬当去此，十月已见凌霜葩。
绕之百匝未易别，对我脉脉如含嗟。
悬知客去门复掩，亭沼人散啼昏鸦。
朝风吹香散寂历，夜月照影低横斜。
嗟我明年复何处，东州旱野连桑麻。
相思时有梦魂到，极目南望空烟霞。
望都城喜赋
陈琏（明代）

乘骢拂晓入居庸，日色炎炎暑政隆。手上方宜挥羽扇，腰间已喜解雕弓。

琪林琼岛祥云表，凤阙龙楼瑞霭中。胜槩无边宜骋望，都城佳气郁葱葱。
送杨得昂
王绂（明代）

数载不相见，一见惊复喜。翻思两地情，音问隔千里。

宿雨暗洲渚，飞鸿度江水。孤棹即飘然，离愁又重起。
双硙
韩琦（宋代）

一渠遐引直千金，对激双轮用智深。本务爱民除岁患，且非为政有机心。

重罗撼雪收长利，嘉植成帷展旧阴。来者相沿知日盛，肯教前作入烟沈。
偶登凤谷行窝振衣亭
施阳得（明代）

斗室立四壁，山光未肯来。三秋忽有思，今日一登台。

东海袖中出，西神杖底开。临风吾欲醉，呼月为相陪。
秋日射堂寓目呈应之
宋祁（宋代）

射圃云堋枕庾园，危亭虚白敞南轩。
霜柯橘嫩金衣薄，风沼荷倾钿扇翻。
谢枕吟魂迷带草，嵇襟真虑属堂萱。
岸巾昼日聊相对，坐听凝笳出缭垣。
送赵教授
陈师道（宋代）

束发相看到白头，了知公鬓不胜忧。
可堪亲老须三釜，又著儒冠忍一羞。
平世功名须晚节，向来旬月取封侯。
北州豪杰知谁健，乞我黄淤十里秋。
曳落河
李东阳（明代）

曳落河虽多，如我刘秩何。幕南击剑笑且歌，回纥意已轻唐家。

击风捲火随尘沙，牛车载甲空倒戈。义军四万同日死，野老痛哭陈涛斜。

陈涛斜，为谁哭，明日上书甘放逐。
暮春同吴门沈归愚登蒜山憩清宁道院三首 其三
余京（宋代）

云房杯酒坐闲身，白首相知感慨新。庑下梁鸿谁共语，楼头王粲尚依人。

青山有梦常为客，黄鸟无言自送春。归舫吴门樱笋熟，柳花风起石湖滨。
京闱下第适遇重九感怀 其二
林景清（明代）

斫桂曾将大斧磨，云深何处觅枝柯。登楼有赋悲王粲，抱璞无人识卞和。

南国征鸿通信杳，异乡风景入愁多。高堂翘首闽天外，从此应添两鬓皤。
德光禅人求赞
释宗杲（宋代）

有德必有光，其光无间隔。名实要相称，非青黄赤白。

参彻佛祖顶𩕳禅，不是等闲相诳嚇。我所参得底只要涅槃堂里用，且不听杜撰禅师三千八百画。

吾为作證明，他年将作轨格。
题麻姑图有怀蒋师文
黄镇成（元代）

曾宿丹霞十二楼，水亭风馆不胜秋。故人天上无书到，自展山图看雪流。
次韵五首 其四
释德洪（宋代）

莓苔遍地榆钱满，院落无人柳絮飞。信手翻书香篆冷，夕光山翠上窗扉。
题梅坞图
张孝祥（宋代）

我曾到梅坞，正自画不如。是处有风月，君无怀故居。
张敞画眉图
牟巘五（宋代）

眉妩臣罪小，君王一笑休。
明日章台路，便面越风流。
夙兴
陆游（宋代）

青灯黄卷拥篝炉，残发垂蓬未暇梳。
略似诸生勤夜课，绝胜小吏迫晨趋。
鸡声喔喔寒犹力，月影离离淡欲无。
幽致满前君不领，枉因留滞叹头颅。
题赵大年奉议小景
艾性夫（元代）

江头古树片叶无，槎牙老龙爪角枯。
风含雪意天欲晚，冻栖不动鸲鹆满。
翩翩四翼来何迟，睥睨欲泊无空枝。
写生贵活意独到，明朝嘈杂听渠噪。
三月二十三日，雨中示诸生
范梈（元代）

后园僧寺里，闻有蜀葵花。好趁今朝雨，移来向我家。

编篱虽待菊，引蔓盍藏瓜？总在经营力，秋成莫浪夸。
寄善画葛君
徐渭（明代）

展箑不尽规，墨色鲜于洗。细图万壑云，寄我青山里。

感之不能忘，聊寄短篇耳。